Jo Røislien

Utdannelse og arbeid

Røislien er utdannet sivilingeniør i industriell matematikk fra Norges teknisk-naturvitenskapelige universitet (NTNU) i 1998. Etter endte studier jobbet han som lærer ved Persbråten videregående skole i Oslo og som foreleser ved ingeniørutdanningen på Høgskolen i Oslo og Akershus, før han tok en doktorgrad i geostatistikk ved Institutt for petroleumsteknologi og anvendt geofysikk ved NTNU. Avhandlingen hadde tittel 'Random Field Models and Near Well Reservoir Characterization', og handlet om statistiske egenskaper til oljereservoarer og stokastisk modellering av koblingen av brønninformasjon med seismikk . Under doktorgradsarbeidet hadde Røislien lengre forskningsopphold ved Imperial College i London, og Schlumberger-Doll sitt forskningssenter utenfor New York.
Etter doktordisputas i 2004 begynte Røislien som forskningsveileder ved Rikshospitalet og deretter som postdoktor-forsker ved Avdeling for Biostatistikk ved Universitetet i Oslo i 2006. Han har samarbeidet med en rekke medisinske forskningsmiljøer, deriblant overvektssenteret ved Sykehuset i Vestfold, Folkehelseinstituttet, Sunnaas Rehabiliteringssykehus, og Senter for rus- og avhengighetsforskning (SERAF) ved Universitetet i Oslo.
Siden 2011 har han jobbet som seniorforsker hos Stiftelsen Norsk Luftambulanse . I 2017 ble han professor i medisinsk statistikk ved Det helsevitenskapelige fakultet, Universitetet i Stavanger.
Røislien er en aktiv forsker, med mer enn 100 vitenskapelige artikler i internasjonale tidsskrifter .

Formidling

Røislien er en prisvinnende, profilert forsknings- og vitenskapsformidler. Han var husmatematiker på Eirik Newths vitenskapsradioshow Superstreng, og høsten 2011 debuterte han på TV som programleder for tv-serien Siffer på NRK 1, en serie han var med å utvikle. Siffer ble nominert til to priser under Gullruten i 2012, og serien ble også vist på SVT og Yle 2013. I 2012 var han tidenes første norske programleder på Discovery Channel, og han har siden ledet vitenskapsserier på både Discovery Channel og VGTV. Sammen med regissør Christian Holm-Glad driver han TV- og filmselskapet Bulldozer Film, som blant annet satser på vitenskaps-TV og jobber med vitenskapsformidlere som fysiker Andreas Wahl samt kjernefysiker Sunniva Rose.
Røislien har skrevet flere kronikker og tekster om matematikk , og er jevnlig på radio, TV og i den trykte pressen, både nasjonalt og internasjonalt . Han har holdt en rekke foredrag om kommunikasjon av komplekse emner, kunnskapsformidling, og egen forskning.
Fra mars 2015 til september 2018 var han ansatt i en bistilling ved Institutt for matematiske fag ved NTNU der han var involvert i ulike prosjekter for å popularisere og promotere matematikk til et bredt publikum.
Røislien har fått flere utmerkelser for sin måte å formidle kunnskap på. Han fikk Stavanger Forums Formidlingspris for 2017 . Juryen la i sin begrunnelse særlig vekt på livsvitenskapsserien Kampen om livet. Han fikk den svenske utmerkelsen Årets Statistikfrämjare 2013 for Siffer , mens statistikklæreboka Tall Forteller fikk sølv under kåringen Årets vakreste bøker 2013.

Erdős-Bacon

Røislien har et Erdős-Bacon-tall på 7. Han har et Erdős-tall på fire, via statistikkprofessor Petter Laake, og et Bacon-tall på tre etter sin deltagelse på talkshowet I kveld med Ylvis med komikerduoen Ylvis Erdős-Bacon er summen av Erdős-tallet som måler avstanden i akademisk samarbeid (samforfatterskap) mellom personen og matematikeren Paul Erdős og Bacon-tallet som er antallet sosiale ledd mellom personen og skuespilleren Kevin Bacon.

Familie

Han er gift med sosialantropolog Ingrid Mørseth Tolstad. Paret har to barn sammen. Jo Røislien er bror til religionshistorikeren Hanne Eggen Røislien.